चौथी कलास बसोह्ली च पास करने परैंत्त एह् जम्मू उठी आए। पंजमी धौंथली ते 10वीं क्लास इनें रणवीर हाई स्कूल च पास कीती। इस स्कूल च पढ़दे होई इनें गी गाने-बजाने दा बड़ा शौक हा। ते इस्सै बजह कन्ने एह् अपने साथियें ते अध्यापकें च काफी मश्हूर हे। उस बेलै गाने-बजाने गी कोई इज्जत आला कम्म नहा समझेआ जंदा। इयै कारण हा जे आम मैह्फलें च गाने आस्तै इंदे पर सख्त पबंदी ही पर इनें अपने उप्पर लाई दी उस पबंदी गी अपनी उलाद पर हाबी नेईं होन दित्ता। श्री यश शर्मा हुन्दी मैह्नत, लगन ते प्रोतसाह्न दा गै नतीजा ऐ जे इन्दी बेटी सीमा अनिल सहगल अज्ज देस-बदेस च मन्नी-परमन्नी दी गज़ल गायका ऐ। सीमा होरें अपने ते इंदे नां कन्ने-कन्ने जम्मू ते डुग्गर दी पनछान सारे भारत ते बदेश च कराई ऐ।